**Juustoportti Oy** on kurikkalainen meijerialan perheyritys, jonka päätuotteita ovat juustot ja muut maitopohjaiset elintarvikkeet. Sillä on myös tienvarsikahvilat (liikenneasemat) viidessä paikassa: Kurikan Jalasjärvellä ja Ylöjärvellä Kolmostien, Mäntsälässä ja Kärsämäellä Nelostien sekä Kuopiossa Viitostien varressa.

Juustoportti kertoo olevansa Suomen suurin leipäjuuston ja kellaroitujen juustojen valmistaja. Omien tienvarsikahviloiden lisäksi Juustoportilla on Juustokellari-myyntipisteitä suurimmissa päivittäistavarakaupoissa. Yrityksen muita tuotteita ovat maidot, piimät, voit, rahkat, smetanat, ranskankermat, mehukeitot ja jogurtit. Yritys valmistaa myös vegaanisia kasviperäisiä tuotteita kaurasta. Juustoportti omistaa suurimman osan Kuopiossa toimivasta Kasvisgalleria Oy:stä.

Historia
--------

Juustoportti Kolmostien varressa Jalasjärven Keskikylässä.
Juustoportin perusti vuonna 1989 maatilan poika Timo Keski-Kasari, joka opiskeli agrologiksi Ilmajoen maatalousoppilaitoksessa. Hän teki tulevan vaimonsa kanssa yhteisen opinnäytetyön silloin vielä kuvitteellisesta yrityksestä nimeltä Juustoportti. Keski-Kasarin perhe oli jo 1960-luvulta asti toimittanut friisiläislehmiensä ternimaidosta tehtyä leipäjuustoa Jalasjärven Hirvijärveltä paikallisiin kauppoihin, ja Juustoportti ryhtyi jatkamaan tätä toimintaa suuremmassa mittakaavassa.

1990-luvun puolivälissä yritykseen palkattiin sveitsiläinen juustomestari Edi Wägeli, jonka johdolla Juustoportti lisäsi runsasaromisten kellarissa kypsytettävien juustojen tuotantoa. Näistä suosituimmaksi nousi Viinitarhurin juusto, jota kypsytetään 6–8 kuukautta ja sivellään aika ajoin punaviinillä.

Vuonna 2015 Juustoportti käytti 35 miljoonaa litraa maitoa, josta miljoona litraa oli vuohenmaitoa. Sitä kerätään 700 kilometriä pitkän keräilyreitin varrella olevilta vuohitiloilta. Jalasjärven tuotantolaitoksen lisäksi juustoja ja muita tuotteita valmistetaan yrityksen vuonna 2011 ostamassa Ilmajoen meijerissä.

Vuonna 2018 syksyllä avattiin liikenneasema Ylöjärvelle ja 2019 Viitostien varteen, Kuopion Matkukseen.*lähde?*

Keväällä 2023 Juustoportti osti Pauligin Frezza-brändin ja liiketoiminnan.

Tunnustuksia
------------

Ensimmäisen Vuoden elintarvike -palkintonsa Juustoportti sai 1993. Vuonna 2004 yritys sai valtakunnallisen yrittäjäpalkinnon ja vuonna 2007 valtakunnallisen hyvän työnantajan palkinnon. Vuonna 2014 Juustoportin tuotteet voittivat kaksi kultamitalia kansainvälisessä premium-juustojen Käsiade-kilpailussa Tirolissa vuohenjuustoillaan Vuohen Grand Reserve ja Vuohen Viinitarhuri. Vuonna 2015 Juustoportti palkittiin Juustopöytä ry:n myöntämällä Kultainen juustohöylä -palkinnolla.

Lähteet
-------

1. 1 2 3  Yritystiedot: Juustoportti Oy *is.fi*. Taloussanomat. Viitattu 6.10.2018.
2. ↑  YTJ Yritys- ja yhteisötietojärjestelmä. Viitattu 13.01.2021.
3. 1 2  Juustoportti hakee kasvua laadukkailla ja eettisillä maitotuotteilla *akvamariini.fi*.  2015. Juustoportti. Viitattu 11.2.2016. [vanhentunut linkki]
4. ↑  Foodie fi ruoan verkkokauppa: Juustoportti kaurajuoma 1 l, juustoportti - foodie.fi *foodie.fi*. Viitattu 13.10.2020.
5. ↑  Kytölä, Anne: Perinneherkusta festarievääksi *Yhteishyvä*.  9/2014. Viitattu 11.2.2016. [vanhentunut linkki]
6. 1 2 3  Valtakunnalliset palkitut: Juustoportti *yrittajat.fi*.  2004. Suomen Yrittäjät.  Arkistoitu 6.11.2014. Viitattu 11.2.2016.
7. ↑  Juustoportti haluaa miljoona litraa vuohenmaitoa, Maaseudun Tulevaisuus 9.11.2015. Viitattu 11.2.2016.
8. ↑  Alkio, Jyrki: Juustontekijä osti meijerin *Talouselämä*.  23.3.2011. Viitattu 21.11.2015.
9. ↑  Paulig on sopinut Frezza-brändin ja -liiketoiminnan myymisestä Juustoportille  9.3.2023. Juustoportti Oy via STT. Viitattu 3.10.2023.
10. ↑  Jo 50 vuotta suomalaista juuston historiaa Juustoportti. Viitattu 21.11.2015.
11. ↑  Voitokkaat Juustoportin juustot *Sidosryhmälehti 6, Juustoportti*.  2015?. Viitattu 24.5.2022.
12. ↑  Ryynänen, Riitta: Palkittu juustola vastustaa keskinkertaisuutta *Maaseudun tulevaisuus*.  23.10.2015. Viitattu 16.10.2021.

Aiheesta muualla
----------------

* Juustoportti

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| * n
* k
* m
Kasvimaidot |
| --- |
|  |
| Kasvimaidot | 
* Mantelimaito
* Kauramaito
* Kookosmaito
* Riisimaito
* Soijamaito

 |
|  |
| Valmistajia ja tuotemerkkejä | 
* Alpro
* Fazer Aito (ent. Kaslink)
* Juustoportti
* Oatly
* Planti

 |
|  |
| 
* Katso myös: Ruokavaliot (Vegaani, Kasvissyöjä)
* Laktoosi-intoleranssi
* Maitoallergia

 |

 |